2018. gada 23. oktobrī Rīkojums Nr. 539

Rīgā (prot. Nr. 49 28. §)

**Par apropriācijas pārdali**

1. Atbalstīt apropriācijas pārdali 2018. gadā no Izglītības un zinātnes ministrijas budžeta apakšprogrammā 09.26.00 "Dotācija biedrībai "Latvijas Paralimpiskā komiteja" – Paralimpiskā sporta centra izveidei" prioritārajam pasākumam "Paralimpiskā sporta centra izveide" piešķirtā finansējuma 1 200 000 *euro* apmērā uz Izglītības un zinātnes ministrijas budžeta apakšprogrammu 09.04.00 "Sporta būves" šādiem mērķiem:

1.1.  500 000 *euro* pārskaitīšanai sabiedrībai ar ierobežotu atbildību "Tenisa centrs "Lielupe"" tenisa centra "Lielupe" attīstības projekta pabeigšanai;

1.2.  450 000 *euro* pārskaitīšanai biedrībai "Latvijas Futbola federācija" futbola kluba "Jelgava" treniņbāzes izveides projekta pabeigšanai;

1.3.  145 000 *euro* valsts sabiedrībai ar ierobežotu atbildību "Kultūras un sporta centrs "Daugavas stadions"" inventāra un aprīkojuma iegādei;

1.4.  30 000 *euro* valsts sabiedrības ar ierobežotu atbildības "Kultūras un sporta centrs "Daugavas stadions"" darbības nodrošināšanai;

1.5.  75 000 *euro* pārskaitīšanai Murjāņu sporta ģimnāzijai Murjāņu sporta ģimnāzijas infrastruktūras sakārtošanai.

2. Izglītības un zinātnes ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši šā rīkojuma 1. punktam.

3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minēto apropriācijas pārdali un pēc Saeimas Budžeta un finanšu (nodokļu) komisijas atļaujas saņemšanas veikt apropriācijas pārdali.

4. Lai nodrošinātu tenisa centra "Lielupe" attīstības projekta īstenošanu, atbalstīt Izglītības un zinātnes ministrijas priekšlikumu par šā rīkojuma 1.1. apakšpunktā (500 000 *euro* apmērā) un Ministru kabineta 2018. gada 23. maija rīkojuma Nr. 223 "Par prioritārajam pasākumam "Papildu investīcijas valsts nozīmes sporta infrastruktūras attīstības projektu īstenošanai" paredzētā finansējuma sadalījumu 2018. gadā" 1.2. apakšpunktā (900 000 *euro* apmērā) minēto valsts budžeta līdzekļu, kā arī daļas no Ministru kabineta 2013. gada 4. novembra rīkojuma Nr. 522 "Par Latvijas Nacionālā valsts sporta centra "Mežaparks" un Tenisa centra "Lielupe" rekonstrukcijas projektiem paredzēto valsts budžeta ilgtermiņa saistību pārdali" 1.3. apakšpunktā (līdz 2 422 000 *euro* apmērā) minētajiem valsts budžeta līdzekļiem (kopā līdz 3 822 000 *euro* apmērā) ieguldīšanu sabiedrības ar ierobežotu atbildību "Tenisa centrs "Lielupe"" pamatkapitālā.

5. Izglītības un zinātnes ministrijai nodrošināt, ka, piešķirot valsts sabiedrībai ar ierobežotu atbildību "Kultūras un sporta centrs "Daugavas stadions"" šā rīkojuma 1.3. apakšpunktā minēto finansējumu inventāra un aprīkojuma iegādei, tiek ievēroti piemērojamā komercdarbības atbalsta regulējuma nosacījumi.

6. Šā rīkojuma 1.4. apakšpunktā minēto finansējumu valsts sabiedrības ar ierobežotu atbildību "Kultūras un sporta centrs "Daugavas stadions"" darbības nodrošināšanai sniedz saskaņā ar Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam un normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem. Noteikt, ka funkcijas, kas normatīvajos aktos par *de minimis* atbalsta piešķiršanu un uzskaiti noteiktas atbalsta sniedzējam, veic Izglītības un zinātnes ministrija.

Ministru prezidents Māris Kučinskis

Izglītības un zinātnes ministrs Kārlis Šadurskis